Keld Albrechtsen (EL), 1999-01-27:
Jeg vil gerne sige tak til Kristeligt Folkeparti og Fremskridtspartiet for tilslutningen til forslaget og også til SF, som ser positivt på indholdet og intentionerne.
Jeg vil gerne indrømme, at det er ekstraordinært, det er virkelig ekstraordinært at fremsætte et forslag af den her karakter, og ministeren vil have lagt mærke til, at det ikke er noget, Enhedslisten plejer at gøre.
Vi er sådan set gode tabere - vi er i øvrigt vant til at tabe.
Så det er ikke så meget det, men det er faktisk det, at vi her har en helt speciel situation, som altså gør specielle tiltag nødvendige.
Og hvorfor har vi det?
så vi kan få en grundig gennemgang af de problemer, der ligger i det.
Jeg har læst den rapport om strukturændringer, som er kommet fra ministeriet, om strukturændringer.
F.eks. sagde ministeren, da vi havde førstebehandlingen sidste år, at der ikke bliver tale om, at der bare skal bygges ti store huse, så folk skal bruge tiden på at køre rundt på vejene.
Ministeren talte om, at der også ville blive lokale løsninger.
Nu viser det sig i den rapport, der ligger, at der ikke bliver lokale løsninger.
Der bliver ti store huse, hvor folk så skal ligge og køre rundt på vejene, hvad ministeren dengang forsikrede, det ikke skulle ende med.
Vi har nu hørt om problemet fra Vendsyssel, og det går altså simpelt hen meget dårligt med dette arbejde.
Så fremgår det, at der skal bruges 100 mio. kr. til overhovedet at installere det her - efter min mening penge ud ad vinduet.
Dertil kommer så det uløste problem med miljøkontrollen.
Der er ikke taget hånd om miljøkontrollen.
Jeg ved, at man i øjeblikket arbejder på nogle løsninger, men jeg ved også, at de små kommuners problemer ikke er løst.
Det arbejde, der ligger, kommer til at gå ud på, at de store kommuner formentlig laver nogle fællesskaber
- jeg vil godt bede ministeren modsige mig, hvis det er forkert, hvad jeg siger - der bliver lavet nogle løsninger.
De finder så ud af det, måske endda sammen, de store kommuner, f.eks. Århus og Aalborg og Odense.
Men i de små kommuner bliver miljøkontrollen tabt på gulvet, og nogle af dem vil måske se det som en mulighed for at spare pengene, så der i realiteten slet ikke bliver nogen miljøkontrol. Derfor synes jeg, at det er nødvendigt, at vi får en grundig udvalgsbehandling, og så håber jeg da på, at nogle af de partier, som vitterlig var meget kritiske over for dette her, selv om de stemte for det, vil være med til at revurdere det en gang til.
Så er der selvfølgelig også problemet med offentliggørelse af måleresultater.
Det har jeg hørt ved flere lejligheder og set og læst ministeren citeret for.
Men så synes jeg også, at det så burde føre til selvransagelse med hensyn til det afsnit i den ny fødevarelov, som vedrører offentliggørelse.
Den selvransagelse synes jeg godt vi i udvalget kunne bruge lidt tid på og så bore lidt i, hvad det rent faktisk så er for ting, der bliver offentliggjort fremover, når ministeren personlig overtager kontrollen med, hvad der skal offentliggøres, og hvad der ikke skal offentliggøres.
For det er jo essensen i det nye regelsæt, nemlig at det bliver ministeren personlig, der skal sidde i hvert enkelt tilfælde og afgøre, hvad der skal offentliggøres eller ikke skal offentliggøres, og den samme minister, som jo har ansvaret f.eks. for salmonellaproblemerne, skal så sidde og tage stilling til, om det nu er opportunt at offentliggøre ting og sager omkring de samme problemer.
Det er altså ikke nogen heldig struktur, og det synes jeg vi bliver nødt til også at komme lidt dybere ned i.
Jeg tror, det er klogt, at det er en saglig og faglig vurdering, der ligger til grund for det og ikke en rent politisk vurdering, sådan som det ligger i den lovparagraf, der blev skruet sammen i fødevareloven.
Så også der er der behov for - helt ekstraordinært, vil jeg gerne medgive - at man gør det på den her måde, og jeg skal nok love, at det formentlig ikke bliver en almindelig fremgangsmåde fra Enhedslistens side, men det er en fremgangsmåde, som jeg mener er berettiget i den her situation. Så håber jeg så på, at partierne under udvalgsarbejdet vil være med til at gå ind og kigge på det og se på de spørgsmål, vi vil stille, og at det så kan give anledning til, at man forhåbentlig får rettet noget op på det, som blev lavet sidste år.